**INFORMISANA SAGLASNOST ZA CARSKI REZ**

Svi hirurški postupci nose određene rizike, pa tako i operativno završavanje porođaja, tj. carski rez. Moguće komplikacije su brojne, a mogu se ispoljiti tokom samog operativnog zahvata, rano - **u toku operacije** i kasnije **u postoperativnom periodu**. Postoje komplikacije koje se ispoljavaju veoma kasno u odnosu na izvršeni operativni zahvat.

Učestalost komplikacija zavisi od hitnosti operativnog zahvata, razloga zbog kojih se pristupilo operativnom zahvatu, brojnih faktora vezanih za poznate i nepoznate parametre opšteg zdravstvenog stanja pacijenta i već postojećih bolesti, konstitucije, individualnih razlika u anatomskoj građi pacijenta i dr. Učestalost pojednih komlikacija opisuje se u stručnoj literaturi i u vezi je sa svim gore pomenutim faktorima. Zbog toga je neobično važno da prilikom prijema u bolnicu pacijentkinja ljekaru da iscrpne podatke o svom zdravstvenom stanju. Na taj način je moguće da se kod pacijenata sa visokim rizikom za određenu vrstu komplikacija sprovedu eventualne mjere prevencije kako bi se dati rizik sveo na najmanju moguću mjeru. Međutim, u opštoj populaciji pacijenata, nemoguće je predvidjeti kod kojih pacijenata će se koja vrsta komlikacije i ispoljiti.

Trudnoća predstavlja dodatno opterećujući faktor kada su u pitanju rizici vezani za operativne i postoperativne komplikacije. Organizam žene se trudnoći prilagođava mijenjanjem funkcija velikog broja organa. Srce, bubrezi, jetra, unutrašnje žlijezde i ostali organi rade pod mnogo većim opterećenjem. U trudnoći takođe postoji i povećana sklonost ka zgrušavanju krvi. Zbog svih tih promjena, organizam trudne žene reaguje specifično i manje predvidljivo na stresne situacije, uključujući i operativni zahvat.

***Najčešće komplikacije koje se mogu javiti tokom samog operativnog zahvata su:***

* povreda susjednih organa (krvni sudovi, crijeva, mokraćna bešika, ureteri);
* krvarenje;
* komplikacije od strane anestezije;
* posjekotine djeteta prilikom otvaranja uterusa;
* druge jatrogene komplikacije.

Najčešća komplikacija je krvarenje. Ono nekada zahtijeva transfuziju krvi ili njenih komponenti. Zbrinjavanje uzroka krvarenja može zahtijevati proširenje obima operacije. U najdrastičnijim slučajevima ono podrazumijeva i histerektomiju ( sa ili bez adneksektomije).

Komplikacije koje se mogu javiti **nakon operativnog zahvata** su:

* oslabljena funkcija mokraćne bešike, koja uglavnom ne zahtijeva liječenje;
* infekcije (uterusa, urinarnog trakta, operativne rane, krvi) koje se u većini slučajeva uspješno liječe primjenom antibiotika. U rijetkim slučajevima infekcija uterusa može zahtijevati naknadnu operaciju sa odstranjivanjem uterusa i eventualno adnexa;
* crijevna opstrukcija zbog privremene paralize crijeva ili priraslica unutar trbušne duplje;
* krvarenje;
* sekundarni infertilitet;
* tromboza;
* plućna embolija.

Ponekad, može doći i do težih poremećaja zdravstvenog stanja pacijentkinja, koja podrazumijevaju potrebu za mehaničkom ventilacijom pluća. Takođe, pacijentkinja mora biti upoznata da je, bez obzira na sve mjere predostrožnosti, moguće da kod carskog reza kao posljedica komplikacija dođe i do smrtnog ishoda.

Iz svih ovih razloga carski rez se kao način porođaja obavlja samo u slučajevima kada je ta operacija neophodna u interesu majke, ploda ili oboje.

**Ja (dolje potpisana), izjavljujem da sam pisanim i usmenim putem upoznata sa mogućnostima, ograničenjima, načinom izvođenja i mogućim komplikacijama carskog reza, kao i eventualnom potrebom za transfuzijom krvi, te da pristajem na iste.**

***Datum i vrijeme: Potpis pacijenta***

----------------------- --------------------------------------